Skaugum

Skaugum (fra gammelt av Skogheim) er en gammel storgård og et delområde i Asker kommune. Gården benyttes som residens av kronprinsparet. Skaugum ligger under Skaugumsåsen og nær Semsvannet, som er populære friluftsområder. 

 Skaugum gård 
Gårdens historie går tilbake til middelalderen. Opprinnelig hørte gården til Mariakirken i Oslo og Nonneseter kloster, men gården har skiftet eier flere ganger. I 1909 kjøpte minister Fritz Wedel Jarlsberg gården. 

I 1929 overdro minister Fritz Wedel Jarlsberg gården for kr. «Måtte betale for Skaugum»  Budstikka.no, 29. april 2009«Måtte betale for Skaugum»  Budstikka.no, 29. april 2009 til daværende kronprins Olav da han giftet seg med prinsesse Märtha av Sverige; verditaksten på eiendommen var på det tidspunkt kr. . Konsesjon for kronprins Olav ble gitt ved kongelig resolusjon av 11. oktober 1929.Norsk Lovtidend 1929 Avd. II, s. 431.
miniatyr|Skaugum sett ovenfra
Gården og de tilhørende områdene er kongefamiliens private eiendom, i motsetning til for eksempel Det kongelige slott og Oscarshall, som er i statens eie. Hovedbygningen brant ned i mai 1930. Den nye hovedbygningen ble tegnet av arkitekt Arnstein Arneberg og sto ferdig i 1932.

Skaugum var under den andre verdenskrig bolig for rikskommissær Josef Terboven og SS-sjef Wilhelm Redieß. Like før kapitulasjonen trådte i kraft ved midnatt 8. mai 1945 sprengte Terboven seg i luften i sin bunker på gården. Redieß skjøt seg selv tidligere på dagen. 

Olav V ble konge i 1957, men valgte å bli boende på Skaugum fram til 1968, da han i forbindelse med bryllupet mellom daværende kronprins Harald og Sonja Haraldsen ga gården videre til dem i bryllupsgave. Tradisjonen med å bruke Skaugum som residens for kronprinsparet og deres barn fortsatte, og det er nå kronprins Haakon og kronprinsesse Mette-Marit som bor der. Prinsesse Ingrid Alexandra, prins Sverre Magnus og deres halvbror Marius Borg Høiby er alle oppvokst på Skaugum.

Siden 1946 har barnetoget i Asker 17. mai gått innom gårdsplassen foran hovedhuset, med kronprinsfamilien som tilskuere på trappen. Stedet er ellers ikke åpent for besøkende.

Eiendommen, som tradisjonelt ble drevet som gårdsbruk med dyr, har i alt 480 dekar dyrket mark og 500 dekar skog. I 2010 besluttet kronprinsparet å legge ned melkeproduksjonen, og 24. juli 2010 ble besetningen på omkring 110 kyr og ungdyr auksjonert bort. Kronprinsen er selv ansvarlig for vedlikeholdskostnader. Til eiendommen, i tillegg til hovedhuset og driftsbygninger, hører det til flere mindre bolighus som leies ut, ofte til ansatte på gården. Kronprinsessens eldste sønn Marius har de siste årene bodd i et av disse husene. Hans Majestet Kongens Garde står for vaktholdet på Skaugum. 

Tidligere lå den populær hoppbakken Fjelkenbakken ved Skaugum.

 Kontroverser 
I 2024 fikk Skaugum stor omtale i forbindelse med Marius Borg Høiby-saken, der det ble avdekket ville fester med kriminelle på eiendommen, som Høiby og vennene omtalte som «Skaugumfestivalen».

 Referanser 

 Eksterne lenker 

  Kongehuset.no om Skaugum
  Standard for delområde- og grunnkretsinndeling – Delområde- og grunnkretsinndeling 2020

Kategori:Gårder i Asker
Kategori:Delområder i Asker kommune
Kategori:Akershus’ historie
Kategori:Det norske monarkiet
Kategori:Eiendommer eid av den norske kongefamilien
Kategori:Byggverk tegnet av Arnstein Arneberg
Kategori:Byggverk fullført i 1932